Nie ŉ sent verder op Nkandla nie, sê DAPres. Jacob Zuma se Nkandla-woning. Mmusi Maimane, leier van die Demokratiese Alliansie, het Sondag gesê nie ŉ sent van belastingbetalersgeld mag verder spandeer word “tot voordeel van een man” nie. Die DA het enige nuwe of verdere opgraderings aan pres. Jacob Zuma se privaat huis in Nkandla verwerp, “ongeag hoe dit beskryf of gekategoriseer word deur die nasionale regering”. “Dit is skandelik dat ŉ man wat eiehandig ons land in rommelstatus laat beland het, in ŉ paleis van luuksheid moet bly, wat deur die mense se geld gebou en onderhou word. Indien Jacob Zuma opgraderings wil hê, moet hy self daarvoor betaal,” het Maimane gesê. “Die presidensie het Sondagoggend baie vinnig Zuma verdedig en die water vertroebel deur in ŉ verklaring gesê dat daar tans geen herstelwerk aan die gang is vir die privaat huise by die president se woning nie en dat geen staatsdepartement enige aanbod ingedien het vir opgraderings nie. “Die reaksie is eenvoudig onvoldoende. Die president moet alle toekomstige opgraderings by sy huis verwerp wat belastingbetalersgeld gebruik – maak nie saak hoe dit beskryf of gekategoriseer word nie. Suid-Afrikaners kan nie die las dra deur vir nog opgraderings of herstelwerk te betaal by Zuma se paleis van korrupsie nie. “Die DA sal sy pogings voortsit om Jacob Zuma uit sy amp te verwyder, sodat die aanslag op ons land, ons Grondwet en die publiek se geld finaal gestop kan word,” het Maimane gesê. Die presidensie het vroeër Sondag mediaberigte ontken van verdere opgraderings op belastingbetalers se onkoste by Nkandla. “Die presidensie neem met kommer kennis van ŉ berig in die Sunday Times oor beweerde planne deur die departement van openbare werke om sekere aspekte van die president se Nkandla-huis op te knap,” lui ŉ verklaring deur die presidensie. Zuma wil dit graag bevestig en benadruk dat daar geen opknappingswerk gedoen is aan Nkandla nie en dat geen staatsdepartement enige voorstel ingedien het vir opknappingswerk nie. “Ons wil ook daarop wys dat geen staatsdepartement, insluitend die departement van openbare werke, toegelaat sal word om enige opknappingswerk te doen aan die president se huis in Nkandla nie.” Die Sunday Times het vroeër berig dat die regering gereed maak om nog belastingbetalersgeld te spandeer aan Zuma se omstrede Nkandla-tuiste, wat reeds teen R246 miljoen opgegradeer is. “Zuma is nie afgeskrik deur die publiek se ontsteltenis of ŉ bevinding deur die konstitusionele hof dat hy versuim het om die Grondwet te handhaaf wat betref geld wat op sy privaat woning spandeer is nie, en die departement van openbare werke het vandeesweek bevestig dat nuwe werk binnekort gedoen gaan word,” het die koerant berig. “Daar is prosesse aan die gang om die eiendom op te knap – in sommige gevalle beduidend op te knap – om slordige werk te herstel en, weereens, veiligheidsbekommernisse aan te spreek.” Alhoewel die assessering nog nie afgehandel is nie, sal die bykomende opgraderings en herstelwerk miljoene rand kos en van die huise op die eiendom kan selfs oorgebou word. Barnie Ntlou, hoofdirekteur vir regsdienste by die departement, het glo skriftelik aan die Sunday Times gesê “die proses het sopas begin” om dele van die eiendom te herstel en beamptes het reeds die woning besoek. In ŉ reeks opvolg telefoonoproepe om dit te bevestig, het Ntlou dit benadruk dat die werk definitief sal voortgaan. “Ons is gedwing om dit te doen. Ons kan nie toelaat dat ŉ presidensiële woning vervalle is nie,” het hy glo gesê. Fikile Mbalula, die minister van polisie, het in reaksie op ŉ SMS of hy ingelig is oor toekomstige opgraderings by die woning, geskryf: “Ja.” In reaksie op ŉ opvolgvraag oor die aard van die werk het Mbalula die koerant na die presidensie verwys. Thuli Madonsela, voormalige openbare beskermer, het in haar verslag oor die Nkandla-skandaal bevind dat die opgraderings aan die eiendom, wat met belastingbetalersgeld gedoen is, ŉ gastehuis en twee privaat huise, ŉ swembad, besoekersentrum, veekraal en hoenderhok, helikopter-landingsplek, geheime tonnels en ondergrondse skuilplekke insluit. Die konstitusionele hof het in Maart 2016 beslis dat Zuma versuim het om die Grondwet te handhaaf, te verdedig en te respekteer nadat hy Madonsela se aanbevelings geïgnoreer het dat hy van die geld moet terugbetaal wat spandeer is aan opgraderings by sy huis. Die tesourie het bepaal die bedrag wat hy moet terugbetaal, is R7,8 miljoen en die presidensie het gesê Zuma het ŉ lening by VBS Mutual Bank aangegaan om dit te doen.